எத்தியோப்பிய அரசு இது குறித்த அனைத்துக் குற்றச்சாட்டுகளையும் மறுக்கிறது. ஆனால், தளைப்படாத, அரசு சார்பில்லாத, ஆய்வாளர்கள் பாதிக்கப்பட்ட மக்களைச் சந்தித்து உரையாடுவதற்குப் பெரும்பாலும் அனுமதிக்கப்படுவதில்லை. அப்படியே அனுமதிக்கப்பட்டாலும் காவல் துறையினரும் உடனிருப்பதால் பாதிக்கப்பட்ட மக்கள் தம் உண்மை நிலை குறித்து வெளிப்படையாகப் பேச முடிவதில்லை. நிலம் பறிக்கப்படுவதற்கு எதிராகப் போராடும் மக்களை அடக்கியொடுக்கவேண்டும் என்பதும் கூட எத்தியோப்பிய அரசு கையெழுத்திட்டுள்ள சில வணிக உடன்படிக்கைகளில் குறிப்பிடப்பட்டுள்ளது: “குத்தகைக்கு விடப்படும் நிலங்கள் தொடர்பாக எவ்வகையான தடங்கல்களும் இல்லாதிருக்கவேண்டும்; அந்நிலங்களில் வாழ்பவர்கள் அனைவரும் வெளியேற்றப்படவேண்டும்; போராட்டங்கள், எதிர்க் கிளர்ச்சிகள் உள்ளிட்ட அனைத்து வகைத் தொல்லைகளில் இருந்தும் காக்கும் நோக்கில் குத்தகை எடுப்பவர்களுக்கு அரசு தன் செலவில் பாதுகாப்பு ஏற்பாடுகளைச் செய்து தரவேண்டும்.”